Niksejä kotiinsa syrjäytyneelle nuorelle

Oletko koskaan istunut yksin neljän seinän sisällä yli viikon putkeen?

Entä säännöllisesti?

Se on kokemus, joka muuttaa ihmisen koko suhtautumista itseen, “ulkomaailmaan” ja aikaan. Tästä olen usein puhunut, kun olen kiertänyt Suomea seminaareissa puhumassa sosiaalisen syrjäytymisen “komero”-ilmiöstä, jota 2013 julkaistu haastattelukokoelmakirjani Komerot – kadotettujen nuorten tarinoita käsitteli. Ilmiö on kansainvälinen ja se on havaittu kaikissa teollistuneissa maissa. Länsimaissa sen tutkimus sosiaalityön näkökulmasta on vasta alkuvaiheissa; Japanissa ilmiötä on tutkittu jo 1990-luvun lopusta. Se eroaa perinteisestä kaljoittelusyrjäytymisestä, josta keskusteltiin jo 1990-luvun lamassa.

Syrjäytymisen ehkäiseminen on helpompaa kuin suosta nostaminen. Syrjäytymisen ehkäisyyn löytyy suomeksikin paljon vinkkejä ja neuvojia, mutta kun puhutaan kotiinsa sulkeutuneen “komeron” paranemisprosessista, ovat hyvät neuvot harvassa. Seminaariluennoillanikin olen lähinnä puhunut sosiaalityön keinoista auttaa koteihinsa hautautuneita, joskin pari itsetunnustautunutta toipilastakin on luennoilleni päätynyt kertomaan tarinoitaan.

Tämä artikkeli on lojunut julkaisemattomana kolmisen vuotta ja sen on tarkoitus olla se käytännönläheinen kokoelma vinkkejä, joka tasavallan presidentin nimissä julkaistu sivusto “Ihan Tavallisia Asioita” ei syrjäytyneille ollut. Sitä voi soveltaa muutenkin elämäänsä jos kokee arjen haasteita esimerkiksi masennuksen tai keskittymishäiriön vuoksi, vaikkei kokisikaan olevansa nuori tai sosiaalisesti syrjäytynyt. Komero-ilmiöön liittyy yleensä mm. sosiaalinen eristäytyminen, riippuvaisuus sosiaalituista, vaikeudet poistua asunnosta, masennus ja muut mielenterveysongelmat, vahvasti poikkeavat vuorokausirytmit, heikko fyysinen kunto, haasteet sosiaalisessa kanssakäymisessä, yksinäisyys ja internetin käytön muodostuminen ainoaksi sosiaaliseksi kanavaksi,

Tämä on kokoelma vuosien varrella vastaan tulleita hyviksi todettuja käytäntöjä.

Yleisluontoisia neuvoja

Jos vain kuinkin saat itsesi psyykattua siihen, aloita pyöräily tai lenkkeily – vaikka sitten hämärän aikaan kun kukaan ei ole näkemässä. Aloita pienemmillä tavoitteilla kuin olet tottunut kenenkään tavoittelevan, ja pyri ylittämään tavoitteesi. Jos hengästyt tai hikoilet niin, ettei se ole mukavaa, ota rauhallisemmin. Tekninen pikakävely on hyvä alku. Huomaat pienilläkin suorituksilla jopa muutamassa päivässä, että suorituskykysi nousee ja liikkuminen alkaa luistaa ja tuntua jopa ihan mukavalta. Vaikka kuvittelisi liikunnan kuluttavan jaksamistasi, se pitkällä tähtäimellä lisää sitä. Lisäksi voit fyysisesti paremmin ja sinulla on vähemmän vaivoja ja kipuja.

Käy ulkona päivänvalossa. Se paitsi voi auttaa vuorokausirytmin normalisoimisessa, myös edistää kehosi D 3 -vitamiinin tuotantoa, joka parantaa toimintakykyäsi.

-vitamiinin tuotantoa, joka parantaa toimintakykyäsi. Käy ulkona ylipäätään. Se on paranemisen kannalta hyödyllistä, ja pikkuhiljaa vähentää ulos menemiseen liittyvää ahdistusta. Jos sinulla ei ole seuraa tai muuta “hyvää syytä” käydä ulkona, käy vaikka yksinäsi läheisessä kahvilassa tai osta kaupasta pikkupurtavaa ja mene puistonpenkille. “Treffit itsen kanssa” ovat muutenkin ihan hyvä taito opetella.

Keksi elämällesi jotain aktivoivaa sisältöä – mieluiten sellaista, joka antaa sinulle syyn käydä ulkona ja vie ajatukset muualle. Hienoa on löytää innostus. Älä tavoittele mahdotonta, vaan pidä jalat maassa.

Älä yritä ratkaista kaikkia ongelmia kerrallaan, vaan keskity ja pilko ongelmat osiin.

Kotitalous ja siisteys

Älä elä ilman hyvää astianpesukonetta. Pöytämallisia saa muutamalla kympillä käytettyinä ja täysikokoisia jopa poiskantohintaan. Katso toki, että asennus tehdään oikein, ettei tule ongelmia mahdollisten vesivahinkojen kanssa.

Piilota esim. säilytyskomeroon kaikki astiasi ja aterimesi paitsi kaksi ateriasettiä per henkilö. Näin sinun on pakko tiskata voidaksesi syödä, eikä tiskivuoria pääse syntymään, kun ei ole sitä mistä vuoria syntyy.

Hankkiudu eroon pienestä irtoroinasta ja turhista vaatteista mahdollisimman paljon. Usein myynti ei valitettavasti ole vaivan arvoista.

Kun siivoustaakka muodostaa ylitsepääsemättömän seinän, pyydä apua ystäviltäsi tai läheisiltäsi.

Jos jätteiden lajittelu johtaa kärpäsfarmiin tai ylittää toimintakykysi, luovu siitä. Keskity siihen, että roskat tulee edes vietyä.

Jaa kodin siivoustaakat osiin – vaikka mittanauhoilla tai naruilla. Näin tehdään arkeologisissa kaivauksissa, joita siivousurakka voi muistuttaa.

Jos erinäistä roinaa tapaa kerääntyä kodin lattioille, kasaa vaikka kaikki pöydille, mutta pidä lattia tyhjänä tavaroista. Se helpottaa toivottomuuden tunnetta.

Hardcore-taso

Ylläpitävä siivous; opi ärsyyntymään esim. nenäliinasta lattialla

Kutsu (ei-sotkevia) vieraita kylään, jotta on syy siistiä vähän

Käytä silloin tällöin ilta siihen, että suunnittelet uusiksi asunnon säilytysratkaisut ja kategorisoinnin.

Yritä innostua tarraetiketeistä. Järjestystä on kivempi ylläpitää jos voi lokeroida valmiisiin lokeroihin. Dymo-tarratulostimia saa parilla kympillä. Nimeä vaikka jokainen hylly, laatikko ja roskis. Tarrat eivät ole taikasauva, mutta voivat auttaa hieman järjestyksen ylläpitämisessä.

Elämänhallinta ja strateginen motivaatiopsykologia

Pyri eroon itsesi syyllistämisen kierteestä. Me olemme epätäydellisiä ihmisiä ja meillä on eri valmiudet käsitellä vaikeiksi kokemiamme tilanteita. Pienetkin asiat voivat tietyssä mielentilassa tuntua mahdottomilta esteiltä. Käytä energiasi mielummin yleisen elämänlaatusi parantamiseen, niin jaksat paremmin. Pyri asettamaan asiat henkisesti mittakaavaan. Siihen auttaa muiden kanssa keskustelu.

Jos ulos asunnosta lähteminen tuottaa vaikeuksia, kokeile yökävelyitä tai kaupassa käyntiä hämärän aikaan. Ainakin Helsingissä on useita ympäri vuorokauden auki olevaa ruokakauppaa.

Jos tupakoit, vaihda purutupakkaan ja kääri itse. Se on huomattavasti edullisempaa.

Kun päivän aikana täytyisi saada monta asiaa aikaiseksi, ja haluaisit luovuttaa heti alussa, tee lista asioista ja tee päiväksi “lukujärjestys”. Se auttaa alitajuntaasi hahmottamaan tilannetta ja vähentää ahdistusta, mikä vuorostaan parantaa toimintakykyäsi.

Kirjaa päiväkirjaan, muistioon tai kalenteriin mitä olet saanut päivän aikana aikaiseksi. Vaikket saisi kaikkea tehtyä, se tuottaa mielihyvää.

Jos tunnistat elämässäsi toimintakykyäsi jatkuvasti haittaavan stressitekijän, pyri poistamaan se elämästäsi. Muuten kannat mahdotonta taakkaa tilanteeseesi nähden.

Hardcore-taso

Jos sosiaalinen kanssakäyminen tuntuu ylitsepääsemättömän vaikealta tai sinua hävettää tilanteesi, yritä löytää vertaisiasi ja tutustu heihin. Silloin voit olla porukassa, jossa ei tarvitse pelätä tuomitsevia katseita. Pyri toki sellaiseen tuttavapiiriin, joka suhtautuu rakentavasti elämänhallinnan palauttamiseen ja tukee tavoitteitasi.

Jos tupakoit, pyri lopettamaan se ensin vähentämällä 1-2 savukkeeseen päivässä ja sitten lopeta ns. seinään. Vältä edes satunnaista tupakointia 1-2 viikkoon, jotta pääset pahimmasta kierteestä eroon. Sen jälkeen pikkuhiljaa lähes unohdat tupakan olemassaolon eikä tee samalla tavalla mieli. Jaksaminen ja fyysinen kunto paranee merkittävästi.

Aseta itsellesi mahdottomilta tuntuvia tehtäviä päivän ohjelmaan. Kun olet stressannut näiden suorittamista tai jonnekin lähtöä tarpeeksi kauan päivän aikana, on helppo vapauttaa tämä stressienergia jonkin muun hyödyllisen asian tekemiseen. Asioita jatkuvasti lykkäävä ihminen tapaa tehdä jotain muuta lykätäkseen ahdistavia asioita – esimerkiksi innostua siivoamisesta kun pitäisi lähteä käymään pankissa.

Paperityö ja asiointi sosiaalitukitahojen kanssa

Asiakirjakansioon on hauskempi järjestellä se lattian paperivuori jos asioille on valmiit, selkeät kategoriat. Se helpottaa myös papereiden löytämistä merkittävästi, kun sinun pitää toimittaa erinäisiä todistuksia ja tositteita jonnekin.

Nitojan käyttäminen on yllättävän tyydyttävää. Käytä nitojaa kun toimitat sosiaalitoimistolle tai KELAan liittenippuja. Se voi luoda tunnetta palkitsevasta aikaansaamisesta.

Osta postimerkkejä ja kirjekuoria lähikaupastasi varastoon tukihakemuksia varten.

Jos paperityön kuormittavuus saavuttaa kestämättömän tason, pyydä siihen apua tutuiltasi tai pyydä paikalliselta sosiaalivirastolta tai psykiatriselta hoitotaholtasi päästä tapaamaan sosiaalityöntekijää säännöllisesti. Sosiaalityöntekijä voi sinun läsnäollessasi tehdä asioita puolestasi.

Kommenttikenttään voi esittää täydennysehdotuksia.